***Zaklínač*** je literárny fantasy cyklus poľského spisovateľa Andrzeja Sapkowského. Základom cyklu je literárna predloha, ktorú tvorí niekoľko poviedkových kníh a románová séria. Hlavnou postavou cyklu je zaklínač Geralt z Rivie. Ten sa živí ako nájomný zabijak mýtických príšer a netvorov v realisticky vykreslenom svete, kde sa ako netvori správajú často aj obyčajní ľudia.

Zaklínač pôvodne vychádzal ako séria poviedok v časopise Fantastyka. Sapkowski neskôr poviedky vydal knižne a v 90. rokoch napísal aj 5-zväzkovú románovú ságu. V roku 2001 sa predloha dočkala aj poľskej seriálovej adaptácie. Fantazijný cyklus globálne preslávila až séria počítačových hier na motívy kníh *Zaklínač* (2007, 2011 a 2015) z dielne poľského štúdia CD Projekt RED, čo viedlo tiež k anglickému (2008) a slovenskému (2015) prekladu kníh, a napokon k seriálovej adaptácii predlohy od štúdia Netflix z roku 2019, *Zaklínač*.

Knihy
-----

### Poviedková tvorba

Sapkowski zaklínača Geralta predstavil v roku 1986 v poviedkovej súťaži magazínu Fantastyka v poviedke *Zaklínač* (poľ. *Wiedźmin*). Príbeh rozpráva o nájomnom zabijakovi netvorov Geraltovi z Rivie, ktorý prichádza do mesta Wizyma v kráľovstve Temeria, aby zbavil miestny hrad strigy, ktorá tam straší. Geralt ako mutant, nadprirodzená bytosť, sa od začiatku príbehu stretáva s nevraživosťou obyvateľov a zisťuje, že príbeh vraždiacej strigy je zamotaný a prepletený s intrigami šľachticov na kráľovskom dvore.

Poviedka sa v súťaži umiestnila na treťom mieste, ale získala si vysoký záujem čitateľov. Sapkowski sa v nej rozhodol prevrátiť tradičný rozprávkový rámec o sužovanom kráľovstve, kde kráľ prisľúbi majetok a ruku svojej dcéry tomu, kto ich netvora zbaví. Sapkowský odmietol klasický archetyp chudobného obuvníka alebo pastiera a rozhodol sa do príbehu zasadiť profesionála, zabijaka príšer, ktorého motiváciou nie je kráľovstvo a princezná, ale peniaze.

Sapkowski pokračoval v tvorbe ďalšími poviedkami, ktoré ďalej publikoval vo Fantastyke *(*neskôr pokračoval v obnovenom magazíne pod názvom Nowa Fantastyka). V roku 1990 vyšla vo vydavateľstve Reporter prvá zbierka poviedok *Zaklínač (*poľ*. Wiedźmin).* Táto zbierka obsahovala poviedky *Cesta, z ktorej niet návratu*, *Otázka ceny*, *Zrnko pravdy*, *Menšie zlo* a titulnú poviedku *Zaklínač*.

V roku 1992 vyšla ďalšia poviedková kniha o Geraltovi *Meč osudu* (poľ. *Miecz przeznaczenia*), ktorú vydalo vydavateľstvo SuperNOWA. Nachádzali sa v nej poviedky *Hranice možností*, *Úlomok ľadu, Večný oheň*, *Trochu obetavosti,* *Meč osudu* a *Niečo viac*. O rok nato vydala SuperNOWA ďalšiu zbierku poviedok *Posledné želanie* s poviedkami *Zaklínač, Zrnko pravdy, Menšie zlo, Otázka ceny, Koniec sveta* a *Posledné želanie*. Celú knihu navyše rámcovo pretína poviedka *Hlas rozumu*.

Sapkowski v týchto poviedkach rozvinul metódu variovania zaužívaných rozprávkových rámcov. Poviedka *Trocha sa obetovať* je napríklad obmenou Andersenovej Malej morskej víly, autor v texte *Menšie zlo* zasa parafrázuje grimmovský príbeh o Snehulienke a siedmych trpaslíkoch. Poviedka *Zrnko pravdy* čerpá námet z francúzskej rozprávky o kráske a netvorovi. Juraj Malíček vníma Sapkowského prístup k rozprávkam ako príbehovú archeológiu, kde autor "*akoby nám vo svojich poviedkach rozprával, ako to bolo naozaj*" a nám známa verzia príbehu sa tak javí ako mytologicko-poetický derivát.

### Pentalógia

V roku 1994 Sapkowski uverejnil prvý román o Geraltovi *Krv elfov*, ktorým začal 5-dielny zaklínačský cyklus, známy ako Sága o Zaklínačovi. V ďalších rokoch nasledovali zväzky *Čas opovrhnutia*, *Krst ohňom*, *Veža lastovičky* a *Pani jazera*. Príbeh románov nadväzuje na poviedku *Niečo viac*, v ktorej sa Geralt stretáva s malou princeznou Ciri, ktorá je na úteku z vojnou zmietaného kráľovstva Cinthra.

Dej pentalógie je zasadený do prostredia vojnového konfliktu medzi severnými kráľovstvami a cisárstvom Nilfgaard, ktoré napadlo Cinthru. Uprostred vojnového besnenia a politických intríg sa zaklínač Geralt, čarodejnica Yennefer a bard Marigold snažia prežiť a zachrániť Ciri, ktorú chce nilfgaardský cisár Emhyr získať.

V románoch Sapkowski využíva rozmanité naratívne linky, informácie podáva napríklad cez rôzne mikropríbehy vedľajších postáv. V diele tiež alegorizuje javy a situácie z reálneho sveta, napr. politiku USA projektuje do ekonomicky mocného kráľovstva Kovir. Pogromy proti elfom a trpaslíkom a anektovanie ich zeme ľudskými kráľovstvami zasa odkazuje na inváziu Sovietov do Poľska v septembri 1939.

### Búrková sezóna

Sapkowski v roku 2013 vydal ďalší román o zaklínačovi Geraltovi, ktorý je však voči udalostiam v poviedkach a v pentalógii prequelom. *Búrková sezóna* je krátkym románom, ktorý sa odohráva v kráľovstve Kerrack. Kritici román prijali pomerne rezervovane.

Mytológia
---------

Fanúšikovská mapa Kontinentu, na ktorom žije zaklínač Geralt
Princezná Ciri z videohry Zaklínač 3: Divoký hon ako cosplay
Herec Henry Cavill, predstaviteľ seriálového zaklínača Geralta z Rivie.
Zaklínač Geralt žije vo fiktívnom svete, nazývanom Kontinent. Ten pôvodne osídľovali elfovia spolu s trpaslíkmi a gnómami. Približne 1 500 rokov pred udalosťami v poviedkach nastala na Kontinente Konjunkcia sfér, skrze ktorú do sveta vstúpilo množstvo ohavných a nebezpečných príšer. Neskôr na Kontinent priplávala ľudská rasa, ktorá s pôvodnými obyvateľmi vstúpila do násilnej vojny a dnes je na Kontinente dominantnou.

Na ochranu ľudí pred netvormi vznikli zaklínači – politicky nezávislá skupina profesionálnych lovcov príšer, od malička trénovaných na boj s mečom a likvidovanie oblúd, ktorých na Kontinent priniesla Konjunkcia. Zaklínači podstupujú proces genetickej mutácie prostredníctvom tzv. Skúšky tráv, počas ktorej sú vystavení účinkom tajomných elixírov. Výsledkom nebezpečnej mutácie je vysoká obratnosť a sila, dlhý život a schopnosť základného používania mágie. Zaklínači sa však po mutácii stávajú sterilnými. Pre neschopnosť sa rozmnožovať sú ako adepti pre budúcich zaklínačov vyberaní malí chlapci, často siroty a rôzni vyvrheli, využívajúc pritom často tzv. Zákon prekvapenia, kedy sa hazardnou odmenou za zaklínačské služby stáva *"to, čo nečakáš, že doma nájdeš"* alebo *"to, čo ťa ako prvé privíta pri príchode domov"*. Kvôli tomuto zákonu a tajomnej spriaznenosti s mágiou sú zaklínači na Kontinente zaznávaní, navzdory ich ochranárskej úlohe.

Sapkowski sa pri tvorbe inšpiroval slovanskou mytológiou, čo sa prejavuje napríklad vo zvolených príšerách. V Geraltovom svete sa vyskytujú kikimory, upíri, strigy, ghúlovia, vijovia, baziliškovia a ďalšie stvorenia. Aj hlavný hrdina nie je vymyslený, ale pochádza zo slovanskej mytológie, resp. z predkresťanských pohanských slovanských kultov, kde postava vedomca – zaklínača – predstavovala potulného liečiteľa, šamana. Sapkowski takto vytvoril hlavného hrdinu, ktorý nedisponuje len ľudskými, ale aj nadprirodzenými atribútmi.

Hlavné postavy
--------------

* Geralt z Rivie – titulný protagonista, bielovlasý zaklínač, majstrovský šermiar.
* Marigold – bard a trubadúr, Geraltov priateľ a záletník, v poviedke *Hlas rozumu* spomína, ako sa s Geraltom zoznámil.
* Yennefer z Vengerbergu – čarodejnica s havraními vlasmi a fialovými očami, Geraltova osudová láska, s Geraltom sa zoznámila v poviedke *Posledné želanie*.
* Cirilla Fiona Elen Riannon – známa ako Ciri, mladá cinthránska princezná na úteku, je s Geraltom spriaznená skrze Zákon prekvapenia z poviedky *Otázka ceny.*
* Triss Ranuncul – čarodejnica, priatelí sa s Geraltom aj s Yennefer, hlavnú úlohu zohrá až v románovej ságe.

Adaptácie
---------

### Videohry

* *Zaklínač* (2007)
* *Zaklínač 2: Vrahovia kráľov* (2011)
* *Zaklínač 3: Divoký hon* (2015)
	+ *Zaklínač 3: Divoký hon – Srdce z kameňa* (DLC, 2015)
	+ *Zaklínač 3: Divoký hon – O víne a krvi* (DLC, 2016)

### Seriály

* *Zaklínač* (orig*. Wiedźmin*; poľský seriál z roku 2002, v hlavnej úlohe s Michałom Żebrowskim)
* *Zaklínač* (orig. The Witcher; americký seriál od spoločnosti Neftlix z 2019, v hlavnej úlohe s Henrym Cavillom)

### Filmy

* *Zaklínač* (orig*. Wiedźmin*; poľský film z roku 2001, v hlavnej úlohe s Michałom Żebrowskim, ide o celovečerný zostrih z rovnomenného seriálu)
* *Pol veku poézie* (orig. *Pół Wieku Poezji Późnie*j; celovečerný poľský fanúšikovský film z roku 2019)

Referencie
----------

1. ↑  PURCHESE, Robert. *Meeting Andrzej Sapkowski, the writer who created The Witcher* [online]. Gamer Network, 2017-03-24, [cit. 2019-12-23]. Dostupné online.
2. ↑  TREŠČÁKOVÁ, Edita. Rozhovor s poľským spisovateľom Andrzejom SAPKOWSKIM. *Knižná revue* (Bratislava: Literárne informačné centrum), 2007-01-09, roč. 2006, čís. 24. Dostupné online [cit. 2019-12-23]. ISSN 1336-247X.
3. 1 2 3  KOZIOŁ, Paweł. *Andrzej Sapkowski* [online]. Adam Mickiewicz Institute, [cit. 2019-12-23]. Dostupné online.
4. 1 2  MOJŽIŠ, Martin. *Jeden muž, dva meče* [online]. W Press, 2019-12-08, [cit. 2019-12-23]. Dostupné online.
5. 1 2 3 4  MALÍČEK, Juraj. *Popcorn Jura Malíčka* [online]. W Press, 2014-11-17, [cit. 2019-12-23]. Dostupné online.
6. ↑  KOVÁČIK, Juraj. *Rozprávanie s Jurajom Malíčkom o sci-fi a fantasy knihách IV.* [online]. N Press, 2017-06-15, [cit. 2019-12-23]. Dostupné online.
7. 1 2 3  POPIOLEK, Jiří. Fenomén jménem Geralt. *Pevnost* (Ing. Kristina Nowakowska), 2007-09-05, roč. 2005, čís. 04. Dostupné online [cit. 2019-12-23]. ISSN 1213-8215.
8. 1 2 3  MALÍČEK, Juraj. Takmer dokonalá fantasy. *Knižná revue* (Bratislava: Literárne informačné centrum), 2018-01-07, roč. 2017, čís. 01. Dostupné online [cit. 2019-12-23]. ISSN 1336-247X.
9. 1 2  ALEXA, Michael. *Sapkowski, Andrzej*
Sezon burz *[online]. iLiteratura.cz, 2104-02-17, [cit. 2019-12-23]. Dostupné online.*
10. ↑  JIROUŠEK, Martin. *Se Sapkowským mě pojí přátelství, říká překladatel polské fantasy* [online]. Mafra, 2018-04-21, [cit. 2019-12-23]. Dostupné online.
11. ↑  WHITBROOK, James. *How To Get Into The Witcher Novels* [online]. Gawker Media, 2015-05-21, [cit. 2019-12-23]. Dostupné online.
12. ↑  POWER, Ed. *The monster behind The Witcher books: how a grumpy Pole created Netflix's Game of Thrones killer* [online]. Telegraph Media Group, 2019-12-23, [cit. 2019-12-23]. Dostupné online.